《送同年李进士郁归省》
明代·倪谦

忆昔挟长策，同上黄金台。排云叫阊阖，竞吐琅玕才。

日华丽五色，星采联三台。春风曲江宴，烂醉流霞杯。

香衢控玉勒，飞盖相追随。长歌激层汉，此乐真快哉。

遂令名与姓，一日传九垓。鹄立侍通明，恍若登蓬莱。

我约赴星期，袖拂天香回。君思定省旷，又向家山来。

解后遇金陵，倾写怀抱开。交深志逾合，敬久情不衰。

欣然叙畴昨，共酌葡萄醅。未谐投辖欢，且复张帆催。

飞飞白云远，淼淼清流洄。到家亲意舒，喜色知盈腮。

升堂奉甘旨，拜舞应徘徊。岂惟邦家光，实为闾里辉。

私恩既云遂，公义未可乖。涉川藉舟楫，调鼎资盐梅。

我将驾大舶，临风溯长淮。朝阳菶菶枝，高冈迟凤喈。

聊兹一分手，离思𨚗能裁。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。